Verkfall flugmanna SAS kostar flugfélagið allt að sextán hundruð milljónir króna á dag. Nú á tíunda degi telur félagið að heildarkostnaður sé allt að sextán milljörðum króna.
Alls hefur þurft að aflýsa ríflega tvö þúsund og fimm hundruð flugferðum í verkfallinu sem nær til tvö hundruð og sjötíu þúsund farþega.
Fjárhagur SAS er afar veikur og var það einnig fyrir verkfallið. Félagið óskaði eftir því að verða tekið til gjaldþrotaskipta í Bandaríkjunum í júlí, daginn eftir að um þúsund flugmenn sögðu upp störfum. Þá segir framkvæmdastjóri félagsins að sparnaðaraðgerðir sem gripið var til í febrúar dugi ekki í ljósi verkfallsins.
SAS telur sig eiga nægan pening til að standa við skuldbindingar sínar til skemmri tíma en að verkfallið geti tæmt sjóðina nokkuð fljótt. Stjórn fyrirtækisins leitar nú logandi ljósi að fjárfestum til þess að tryggja reksturinn.
Um níu hundruð norskir, sænskir og danskir flugmenn lögðu niður störf í síðustu viku eftir að kjaraviðræður sigldu í strand. Þeir mótmæla launalækkunum sem fyrirtækið kom á til þess að reyna að lækka kostnað. Þá er líka gagnrýnd ákvörðun fyrirtækisins um að ráða þá flugmenn sem reknir voru í faraldrinum ekki aftur og þess krafist að þeir fái að snúa aftur.
Kostnaður við verkfall flugmanna SAS nemur allt að sextán milljörðum króna. Þetta sagði framkvæmdastjóri flugfélagsins á tíunda degi verkfalls.